정조 7년
癸卯二月初五日辰時。上御誠正閣。大臣備局堂上。引見入侍時。左議政李福源。右議政金熤。行知中樞府事具善復。行司直金華鎭。行禮曹判書鄭尙淳。戶曹判書李性源。工曹判書徐有慶。知中樞府事鄭民始。行副司直徐有隣。行副司直鄭一祥。刑曹判書嚴璹。咸春君李昌運。漢城左尹李柱國。開城留守徐有防。副校理沈基泰。正言韓用龜。行都承旨尹塾。記事官趙衍德。事變假注書成種仁。記注官金健修。記事官李崑秀。諸臣以次進伏訖。福源等曰。近日日氣和暢。此時聖體。若何。上曰。一樣矣。福源等曰。王大妃殿氣候。若何。上曰。一樣矣。福源等曰。惠慶宮氣候。若何。上曰。一樣矣。福源等曰。伏聞元子宮。有茶飮進用之節。而今則快臻復常乎。上曰。近益差勝矣。福源曰。臣幸蒙恩暇情伸省墓。不勝感祝。而所經三四邑。皆是設賑處。故採問民情。則秋冬以來。連降恩澤。故民皆安堵。姑無捐瘠之患。而第賑戶太多。穀簿不足。所待者惟西穀上來。而聞其裝載。當在今晦間云。量其來到。未知的在何日。而前頭賑救。實沒其策。是甚可悶矣。熤曰。非但賑穀不敷。還穀亦無見儲。至於種糧之節。無以排給云。是亦可悶矣。命奏事。福源曰。昨冬因平安兵使李達秀。枚報備局。鐵山西林城修補錢原錢二千兩外。輸致兵營事。令道臣論理啓聞後。稟處之意。覆啓分付矣。卽見平安監司徐浩修狀啓。則以丁卯西林築城後。其時兵使李日躋。別備二千兩錢。留置本府。取殖修城矣。其後三十餘年。利上生利。今至一萬八千六百餘兩。隣族竝徵。官民俱病。及今矯救。在所不已。給債條九千三百四十一兩五錢。一倂停殖。什二徵本。限五年次次還納兵營。留庫條九千三百四十一兩五錢內七千三百四十一兩五錢。亦爲還納兵營。而只二千兩。依當初節目。仍置本府。折半給債。每年生殖二百兩中。修城用下外餘數。歲末移送兵營。竝以西林別備條。永作記付。報備局會錄。或作銀或貿米。以備不虞之需事。請令廟堂稟旨分付矣。當初別備。蓋出經遠之慮。而年久債弊。例多如此。趁今變通。有不可已。限年徵本。則受債之民。易於備納。減數取殖。則修城之費。足以支用。移送兵營。會錄籌司。則目下區處之道。前頭不虞之備。亦甚便宜。依狀請施行之意。分付。何如。上曰。依爲之。出擧條福源曰。守禦使鄭民始。枚報備局。以爲本廳給代木。自己亥年。還屬均廳其。代以廣州結錢。定式劃給矣。昨年結錢。以本州尤甚。有折半蕩減之命。本廳京外支放。無以繼用。結錢減半之代。自廟堂區劃以給云矣。本廳財力。元自不敷。結錢今又減半支放。勢必難繼。而充給之道。無他出處。均廳本是給代衙門。而前給之木。後劃之錢。又皆出自均廳。則今此減半之代。亦宜責之均廳。今年守禦廳所劃。廣州府蕩減結錢八百四兩二錢四分。自均廳準數給代之意。分付。何如。上曰。依爲之。出擧條福源曰。前領相旣獲勉副。當之者。必感祝天恩。而以臣等言之。首席旣空。國事無共議之道。僚座乏仰成之所。不勝悶慮矣。上曰。前領相顧。何以久致勞苦耶。向日許免。亦出體諒。籍令前領相。雖在首席。卿等亦豈不擔當時務耶。右相性本儒素。本不以事務自任。而卿今首居台席。國事之弘濟。世道之維持。惟卿之責。卿與右相。同心戮力。共濟時艱。是所望也。予今年紀未高。而神氣頹憊。無以摠察庶務。況深居九重。外事亦安得以盡知乎。以時言之。旣無戚里權奸。政令之善與不善。專在大臣之擔着與否。今予所恃者。惟卿而已。昨聞奉命閣臣言。則沿路民情。尙多可虞。是甚悶然。向來華陽洞致祭。蓋出尊尙先正。慰悅士類。而本邑儒生參祀者。止於三十人。隣近列邑儒生。僅數百人云。士氣之摧頹。亦足寒心。日昨進講寶鑑。聖敎有曰不可以內虛外實。亦不可以外虛內實。以今觀之。實有內外俱虛之歎。朝廷卽國之根本。卿等一乃心力。內外相須。則殆同絜矩之道。而京外庶務。不期治而自治。孔子所云終身孜孜。斃而後已。卿於國事。迨此暇日。必須極力弼輔。今若不爲。更待何時。第念以今視古。非但人不如古。朝著之上。餘者無幾。是甚可悶。在前寧靖之時。或有進退之幾。而以今觀之。亦無可以調劑論之矣。仰惟先大王。當干戈搶攘之時。做得五十年治平。猗歟盛矣。先儒有言。明天理正人心。此誠有國之先務。而近來士大夫。廉隅都懷。莫可收拾。若此不已。則僞學之禁。奸黨之目。必將馴致其名。寧不凜然。顧今要道。惟在於扶植元氣。立定規模。國無元氣。朝無規模。則顧何以措治乎。予所謂靜鎭二字。非曰拱手無爲。以致虛無寂滅之境也。卿等益加淬勵。勿以難事而爲之也。福源曰。伏承下敎。罔知攸措。大抵協輔之責。不在其位。專在其人。雖於卿宰中。亦豈無可合者乎。以臣言之。雖在首相之地。旣乏對揚之道。且年來賤疾彌痼。擧世皆棄。而殿下獨拔擢之。臣若有一分報答之道。則豈敢辭避。而第本無寸能。全昧物情。且備局文報。亦不能詳細照察。自顧多恧。不知所達矣。上曰。今予神氣。與國勢同。實難振起。或緣昨年以來。用費心力而然矣。所處者卽一矮屋。而不過容膝而已。公事之暇。進講寶鑑。作一科程。而自近以來。公車乏讜直之言。賓對無都兪之謨。是所慨然。今日晉接。亦出强勉。如是而安得爲治乎。以海州衿川事言之。名分旣紊。有此變怪。易所謂定民志辨上下。卽今日急務。卿等勉之勉之。福源曰。臣雖無寸長。心則無他。共議國事者。惟右相而已矣。上曰。以今世道觀之。右相雖有經綸一國之才。豈可以一木支厦。向來辭樞密一節。足爲世道之矜式。而但其素性淡泊。不以擔當時務自居。予之企望於卿者。有加於右相。而今卿所奏。有若推諉於右相者然。是庸慨惜。雖令右相。責其成效。實難家諭而戶說。卿與右相。博採衆議。以濟國事。自卿以下。亦有六曹九卿。若不盡心做事。則非但有罰。亦責於卿。卿其善爲也。福源曰。如臣鹵莽。有難責成。更卜首揆。是所望矣。熤曰。今此下敎。丁寧懇惻。以世道爲憂。臣不勝惶悚感歎。而顧今治道不成。世道未靖。此莫非在下者。不能對揚之致矣。上曰。明明揚側陋。尙矣無論。而卿等若不擔荷。則當得甘盤而後爲可耶。熤曰。雖非下敎。旣叨其位。則惟當竭誠供職。何敢以占便自居乎。上曰。近來事。擧皆畏首畏尾。有若占便者然。目今要務。惟在順人情耳。逆獄屢起。人情大變。今番湖西二十一邑參祀之章甫。若是甚少。且以海西言之。一經繹騷之後。路絶行人。日高閉戶云。此何景像。推諸朝廷。擧有惶懼之意。是予晝宵悶慮者也。熤曰。目下獄事。幾乎收殺。迨此機會。自上奮發。大有爲之志。則臣等才雖蔑劣。身未謝退之前。惟當殫心竭力。以卿宰百執事言之。各盡其職。則寧憂治道之不成。但責成之效。非一朝一夕。可以做了者。漸立規模。且養士氣。則可臻雍熙之治。而第恐臣未讀書。全昧要道。不得副勤懇之意矣。上曰。宰相雖用讀書人。論其治要。亦不可以讀書。專責其效。在昔石勒。卽一夷狄。而聞其義而解其事。豈不智哉。顧今朝廷。言議多岐。卒難歸正。此無異於議論定時。虜已渡江者也。福源曰。如臣鹵莽。亟命斥退。更卜首相。以濟國事。不勝幸甚。上曰。此言何爲而至也。古則雖以獨相。亦足爲治。卿豈多讓於古人耶。福源曰。本乏謨猷。凡所贊治。何敢企及於古人乎。熤曰。首相勉副之後。左相有難獨任事務。故有此仰達矣。上曰。予所嘉卿者。卽心無適莫故耳。熤曰。今承聖敎。大抵適莫之中。亦有條理。若徒以無適莫爲心。則其於進賢退不肖。莫能區別。是甚難矣。上曰。如是仰奏。似未諦聽而然矣。予所云云。專是責成之意。更勿煩陳。卽告廟謨。可也。福源曰。右相有仰達者。而拘於私義。不敢仰陳矣。上曰。右相其奏之。熤曰。故重臣忠肅公臣徐渻。文學才猷。名節勳勞。蔚然爲國朝中興名臣。此皆昭載國乘野史。故重臣當壬辰倭亂。以騎郞扈從。因號召使黃廷彧自辟。爲從事官入關東。路轉入北道至會寧。遭北民麴敬仁之亂。王子與以下宰臣。被拘於賊中。北路事。已無可爲矣。故重臣亦被執。用計脫歸。倡大義激礪士民。部署已定。使北評事鄭文孚。領其衆。又檄召六鎭義旅。俾隷其麾下。指授方略。討平敬仁之亂。脫還王子及宰臣。吉州倭賊大至。擊却之。明川賊又大至。力戰大破之。斬首八百餘級。獲其巨酋斬之。北路之獲全。實是故重臣之功。而及其上功。讓於文孚。力辭不居。蓋首尾五六年。搶攘危亂之中。奔走勞勩。籌策謀猷。實多殊勳偉績之斑斑可紀者。曾爲天將劉綎儐使。策應軍務。多有贊助。天將之移咨曰。恢復之策。實籍本官。本官卽指故重臣也。故先輩多以文武全才稱許之。而文孚則以北路之功。至於俎豆以享之。故重臣則於此而亦不與焉。今則世代寢遠。風猷已逖。而本家親盡。祀享亦將替矣。在聖朝追念。故名臣之義。不免爲欠典。褒旌貤贈。係是朝家恩典。今不可仰達。而謹按故相臣李廷龜李德馨。俱以有勤勞。而不隷勳籍。先朝因大臣所奏。特命不祧其祀。故重臣辭勳一節。更高於討賊之奇功。故重臣亦依兩相臣已例。令其家不祧其祀。實合於朝家褒功奬忠之道。而臣是故重臣外裔也。雖不敢直請。言端旣發。不得不略陳焉。上曰。左相之意。何如。福源曰。勳臣不祧。乃是國典。以寸功微勞。偶參勳籍者。則循例不祧。如故重臣之卓卓可紀者。非有特恩則親盡之後。不敢不祧。右相所奏。實有關於朝家表奬之政矣。上曰。依爲之。出擧條善復曰。金征彦別無可問。而關西伯捉囚辟穀人張淑云矣。上曰。有何可疑之事乎。善復曰。所業者。天文地理云矣。上曰。若無罪犯。則酌量處之。可也。華鎭曰。京來孥籍草記尙未下。故不得擧行矣。上曰。以允字頒布。卽爲擧行。可也。尙淳曰。臣等昨日進詣宗廟永寧殿景慕宮。奉審後。執頉單子。已爲入啓。而宗廟永寧殿正殿後簷屋上蓋瓦間多有脫落破傷處。若經潦雨。恐有雨漏之慮。今當廟內諸處修改之時。不可不一體擧行。而宗廟永寧殿景慕宮修改告由祝文中。以此措辭撰出。而修改時。臣與戶工曹堂上。眼同看檢。何如。上曰。依爲之。出擧條上曰。戶曹參判亦爲進去乎。尙淳曰。向有特敎。故連日進去矣。尙淳曰。日前禧孝兩陵官及四五陵參奉。聯名報狀。鱗次來到。以爲近來虎患忒甚。陵所近處。囕殺人命之患。比比有之。陵卒往來。不得任意爲之。故巡山之節。亦不無停廢之慮。至請草記獵捉。而以曾有先朝受敎。防題以送矣。追後聞之。則果如諸陵官所報。虎患旣如是狼藉。則不可一切防塞。分付三軍門。使之輪回行獵。而陵寢近處。毋得喧擾出砲聲之意。一體申飭。何如。上曰。依爲之。出擧條尙淳曰。平山士人閔錫祥妻許氏。當初臣曹孝烈抄啓時。以烈行被抄於旌閭秩。已爲啓下。而其後承旨入侍時。原狀啓中。以復戶書下矣。旌復間。何以擧行乎。敢稟。上曰。以旌閭擧行。可也。出擧條尙淳曰。趙奎運旌閭事。何以爲之乎。上曰。以草記稟處。可也。一祥曰。實錄今始考出。而或有未考處。且以誌狀觀之。亦無年月可考者。以小註懸錄。何如。上曰。依此爲之。一祥曰。成廟。以上。文獻不備。無以奉考。當以成廟。以下考出乎。上曰。唯。一祥曰。眞宗大王譜牒中。以特命爲嗣懸註。事涉如何矣。上曰。以因先朝遺敎。載錄。好矣。一祥曰。仁廟受禪年月。不載於寶牒中。何以爲之乎。上曰。以措辭入於總序。可也。一祥曰。睿宗大王御牒。書嗣字事。收議大臣。而尙未稟定。故敢達矣。上曰。大臣之意。何如。福源曰。前已仰悉。別無更達矣。熤曰。睿宗御牒。不書嗣字。萬萬未安。亦不可倂書於兩朝御牒矣。上曰。刑判之意。何如。璹曰。譜略若成於成廟之世。則德宗譜牒下。必不書嗣字。而今若以旣書已久輕改爲難。則懸小註以別之。恐或一道矣。熤曰。事係莫重。不可輕議。而大抵帝王家。專以承統爲重。移書嗣字於睿宗御牒。宜矣。上曰。更議他大臣爲之。可也。出擧條璹曰。德相兩孫。定配所單子尙未下。故仍囚本曹矣。上曰。今當下之矣。璹曰。當初兩罪人配所。以黑山島旌義縣爲定矣。今則德相子。定配於近島。何以爲之乎。上曰。改定配所。可也。璹曰。義州崔聖倜獄案。曾有前道臣入侍時稟處之命。何以爲之乎。上曰。今則年月已久。往復前道臣。草記以聞。可也。上曰。捕將進前。柱國進伏。上曰。弘錫今若發配。則復致誑惑人心。何以則爲好耶。柱國曰。此罪人與亨甲。煞有間焉。其所妖言。皆聞於亨甲云矣。上曰。亨甲一一取服乎。柱國曰。不下一杖。直爲納招。而石函自開之說。寺塔自壞之言。皆聞於人。而非渠目覩云矣。上曰。此必是渠自做出之說矣。柱國曰。觀其爲人。極甚妖惡矣。熤曰。做作此等之言。專是以神其說之計。究其心跡。極甚巧惡矣。柱國曰。禁營留陣。以番所各留十名爲敎。而經宿動駕。宮城把守。恐有疎虞之慮。以二十名磨鍊爲好矣。上曰。原單子付標以入。可也。用龜曰。合啓以兩司不備姑停。傳啓以國忌齋戒不得爲之。方以所懷。有所仰達者矣。上曰。不可一日再啓。待諸臺承牌詣臺。爲之。可也。命退。諸臣以次退出。